บทสนทนาแรก ระหว่างหน่วยซีลกับเยาวชนทีมหมูป่าอะคาเดมี เด็กๆ ร้องโอ้โฮ!
บทสนทนาแรกระหว่างทีมนักดำน้ำกู้ภัยอังกฤษ นาทีที่พบเด็กๆ ทั้ง 13 คนนั่งอยู่บนโขดหินภายในถ้ำหลวง วนอุทยานขุนน้ำนางนอน อำเภอแม่สาย จังหวัดเชียงราย จากคลิปของหน่วย ไทยเนวีซีล  พร้อมข้อความว่า “Hooyah…..ทีมหมูป่า

บทสนทนาเริ่มจากนาทีที่กลุ่มเด็กๆ เห็นคนมาช่วยเป็นชาวต่างชาติ จึงพูดขอบคุณเป็นภาษาอังกฤษว่า Thank You – แท็งกิ้วๆๆ  ด้านสมาชิกในทีมจากอังกฤษจึงทักทายถามว่า พวกคุณมีกี่คน เด็กก็ตอบกลับไปว่า 13 คน ทีมอังกฤษขานรับว่า ยอดเยี่ยม เด็กถามต่อว่า จะได้ออกไปตอนนี้เลยไหม ทีมอังกฤษบอกว่ายังไม่ใช่วันนี้ แต่เรามาแล้วและจะมีคนอีกมากมาช่วย พวกเราเป็นกลุ่มแรกที่มาถึง

เด็กๆ ยังถามชาวต่างชาติด้วยว่า วันนี้วันอะไร ทีมกู้ภัยจึงตอบว่า วันนี้วันจันทร์ พวกคุณอยู่ที่นี่มา 10 วันแล้ว พวกคุณแข็งแรงมาก แข็งแรงมากนะ

ชาวต่างชาติ กล่าวว่า พวกเราดำน้ำมาหลายวันแล้ว มาจากทัพเรือ แล้วก็จะมีหมอมาด้วย ส่วนเด็กๆ บอกด้วยว่า “หิวมากเลย” ทีมอังกฤษตอบว่า เข้าใจเลยทีเดียว กำลังจะไปหานะ

เมื่อไปถึงเด็กๆ กล่าวว่า “ดีใจมากเลย” หน่วยซีลกล่าวตอบว่า “ผมก็ดีใจมากเหมือนกัน” ในตอนท้ายเด็กๆ ขอบคุณหน่วยซีลเป็นภาษาอังกฤษและภาษาไทย พร้อมถามว่าพวกคุณมาจากไหน เมื่อหน่วยซีลตอบว่ามาจากอังกฤษ สหราชอาณาจักร เด็กๆ ร้องโอ้โฮ!